Lurleen Wallace

**Lurleen Burns Wallace** (19. syyskuuta 1926 – 7. toukokuuta 1968) oli yhdysvaltalainen demokraattisen puolueen poliitikko. Hän oli George Wallacen ensimmäinen vaimo ja toimi Alabaman kuvernöörinä vuodesta 1967 kuolemaansa.

Wallace oli Alabaman ensimmäinen kuvernöörinä toiminut nainen. Seuraavana naiskuvernöörinä virkaan astui Kay Ivey vuonna 2017.

## Tausta ja yksityiselämä
Wallace syntyi Tuscaloosassa ja opiskeli Tuscaloosa Business Collegessa. Tämän jälkeen hän työskenteli kaupassa, jossa hän tapasi tulevan miehensä Georgen. Pari meni naimisiin 22. toukokuuta 1943 Lurleenin ollessa vasta 16-vuotias. Hääyön pariskunta vietti vaatimattomassa majatalossa ja asui sen jälkeen viikon verran ystävien vierashuoneessa. Georgella oli tapana jättää tuore vaimonsa pitkiksi ajoiksi yksin siksi aikaa, kun hän itse lähti kaduille puhumaan politiikasta muiden miesten kanssa. Seuraavat 20 vuotta Lurleen vietti kotiäitinä. Aika ajoittain Lurleen oli kuitenkin perheensä ainoa töissä kävijä, kun George keskittyi kampanjoimiseen.

Lurleen ja George Wallace saivat neljä lasta.

## Poliittinen ura
Toisen maailmansodan päätyttyä George alkoi lähes saman tien pyrkimään politiikkaan, ja Lurleenin harmiksi tämä tarkoitti sitä, että hän jäi yhä useammin hoitamaan lapsia ja kotia yksin. Hävittyään vuoden 1958 vaaleissa George alkoi käytännössä saman tien kampanjoimaan seuraavat vaalit mielessään jättäen perhe-elämän taka-alalle. Tästä hermostuneena Lurleen muutti lasten kanssa omien vanhempiensa luo ja haki avioeroa. Hakemus vedettiin kuitenkin pois ja pari teki sovinnon. Kun George Wallace nousi Alabaman kuvernööriksi vuonna 1963, Lurleenista tuli osavaltion ensimmäinen nainen. Tätä kautta hän sai myös apua lasten hoitamisessa.

1960-luvulla Alabama ei sallinut peräkkäisiä kuvernöörikausia, joten George Wallace ei voinut asettua ehdolle. Ehdokkaaksi asetettiin hänen vaimonsa, ja siitä huolimatta, että Lurleen tuli valituksi, hänen miehensä toimi taustavaikuttajana edelleen. Lurleen ja George eivät yrittäneet peitellä tätä.

Demokraattien esivaaleissa Lurleenilla oli useita vastaehdokkaita, joihin kuului muun muassa kaksi aiemmin kuvernöörinä toiminutta henkilöä.

Wallacen virkaanastuijaiset pidettiin 16. tammikuuta 1967. Uusi kuvernööri kieltäytyi kuitenkin järjestämästä perinteisiä virkaanastujaistanssiaisia, koska halusi kunnioittaa Vietnamin sodassa palvelevia alabamalaisia.

Wallacen 16 kuukautta kestäneen kuvernöörikauden kantavia teemoja olivat muun muassa mielenterveysongelmiin puuttuminen sekä osavaltion puistojen parantaminen. Miehensä tavoin hän pyrki myös taistelemaan koulujen desegraatiota vastaan, mutta tuloksetta.

### Kuolema
Hänen ennenaikaisen kuolemansa aiheutti syöpä. Wallacella todettiin kohtusyöpä vuonna 1965 ja syöpä palasi vuonna 1967. Hänen miehensä George oli ollut tietoinen uudesta syöpädiagnoosista jo vaimonsa kampanjan aikana, mutta piti sen salassa.

Wallace kuoli 7. toukokuuta 1968. Hänen arkkunsa asetettiin näytille seuraavana päivänä Alabaman lainsäädäntörakennuksessa, ja arviolta 25 000 – 30 000 ihmistä, jotka odottivat jonossa viitisen tuntia, kävi jättämässä hyvästit entiselle kuvernöörille. Lurleen itse oli toivonut suljettua arkkua hautajaisiinsa, mutta George määräsi sen avattavaksi.

Wallacea seurasi Alabaman kuvernöörinä hänen varakuvernöörinsä Albert Brewer. Lyhyestä kaudestaan huolimatta Wallace on kuitenkin yksi osavaltionsa rakastetuimmista kuvernööreistä.
## Lähteet